b'\n_START_ARTICLE_\nImagine (pesem)\n_START_SECTION_\nNavdih in besedilo\n_START_PARAGRAPH_\nVe\xc4\x8d pesmi iz knjige Yoko Ono Grapefruit iz leta 1964 je navdihnilo Lennona, da je napisal besedilo za pesem \xc2\xbbImagine\xc2\xab-\xc5\xa1e posebej pesem, ki jo je zalo\xc5\xbeba Capitol Records natisnila na zadnji ovitek originalnega LP-ja \xc2\xbbImagine\xc2\xab\xc2\xa0z naslovom \xc2\xbbCloud Piece\xc2\xab, ki vsebuje: \xc2\xbbImagine the clouds dripping, dig a hole in your garden to put them in.\xc2\xab\xc2\xa0(slovensko Zamisli si de\xc5\xbeevne oblake, skoplji luknjo na vrtu in jih polo\xc5\xbei vanjo.) Lennon je kasneje dejal, da bi pesem \xc2\xbbmorala biti navedena kot zasluga Lennon/Ono. Njen velik del-besedilo in koncept-izvirata od Yoko, toda v tistih \xc4\x8dasih sem bil malo bolj sebi\xc4\x8den, malo bolj ma\xc4\x8disti\xc4\x8den in sem prezrl njen doprinos, toda je naravnost iz Grapefruita.\xc2\xab Na podlagi te izjave je ameri\xc5\xa1ko zdru\xc5\xbeenje izdajateljev glasbe National Music Publishers Association leta 2017 kot soavtorico pesmi tudi uradno priznalo Yoko Ono. Decembra 1980 je v intervjuju Davida Sheffa za revijo Playboy Lennon povedal, da je Dick Gregory dal Yoko Ono in njemu kr\xc5\xa1\xc4\x8dansko molilno knjigo, ki je Lennon navdihnila s:_NEWLINE_konceptom pozitivne molitve\xc2\xa0... \xc4\x8ce si lahko zamisli\xc5\xa1 svet v miru, brez verskih skupnosti \xe2\x80\x93 ne brez vere, ampak brez zadev v smislu \'moj Bog je ve\xc4\x8dji od va\xc5\xa1ega\' \xe2\x80\x93 potem se to lahko uresni\xc4\x8di\xc2\xa0... Organizacija Svetovna cerkev je \xc5\xbeelela uporabiti besedilo pesmi \xc2\xbbImagine\xc2\xab, le naslov bi spremenili v \xc2\xbbImagine one religion?\xc2\xab\xc2\xa0(slovensko Zamisli si eno samo vero?) To je pomenilo, da sploh niso razumeli pesmi. To bi uni\xc4\x8dilo ves njen namen, njeno celotno idejo. _NEWLINE_Z zdru\xc5\xbeenim vplivom pesmi \xc2\xbbCloud Piece\xc2\xab\xc2\xa0in molilne knjige, je Lennon napisal, kar je John Blaney opisal kot\xc2\xa0\xc2\xbbhumanisti\xc4\x8dno odo za ljudi\xc2\xab. Blaney je zapisal: \xc2\xbbLennon trdi, da je svetovna harmonija na dosegu, toda le \xc4\x8de zavrnemo mehanizme dru\xc5\xbebenega nadzora, ki omejujejo \xc4\x8dlovekov potencial.\xc2\xab Po Blaneyjevo je Lennon s pesmijo posku\xc5\xa1al dvigniti zavedanje ljudi o njihovem odnosu do institucij, ki krojijo njihovo \xc5\xbeivljenje. David Fricke z revije Rolling Stone je komentiral: \xc2\xbbLennon poziva k enotnosti in enakosti, dose\xc5\xbeeni na podlagi popolne izlo\xc4\x8ditve sodobnega dru\xc5\xbebenega reda: geopoliti\xc4\x8dnih mej, organiziranega verstva in ekonomskih razredov.\xc2\xab_NEWLINE_Lennon je dejal:\xc2\xa0\xc2\xbb\'Imagine\' je z besedilom: \'Zamisli si svet brez verstev, dr\xc5\xbeav in politike\' tako reko\xc4\x8d komunisti\xc4\x8dni manifest, \xc4\x8deprav sam nisem komunist in ne pripadam nobenem gibanju.\xc2\xab Za NME je povedal: \xc2\xbbNa svetu ni nobene prave komunisti\xc4\x8dne dr\xc5\xbeave, to morate vedeti. Socializem o katerem govorim;... ni enak kot si ga je zamislil nek trapast Rus, ali kot ga imajo na Kitajskem. To morda ustreza njim. Glede nas, mi bi morali imeti prijeten\xc2\xa0... britanski socializem.\xc2\xab _NEWLINE_Yoko Ono je opisala sporo\xc4\x8dilo pesmi \xc2\xbbImagine\xc2\xab\xc2\xa0kot \xc2\xbbto\xc4\x8dno to, v kar je John verjel: da smo vsi ena dr\xc5\xbeava, en svet in eno ljudstvo\xc2\xab. Revija Rolling Stone je besedilo pesmi opisala kot \xc2\xbb22 vrstic prisr\xc4\x8dne in odkrite vere v mo\xc4\x8d sveta, zdru\xc5\xbeenega v cilju, da se popravi in spremeni.\xc2\xab\n_START_SECTION_\nKompozicija in glasba\n_START_PARAGRAPH_\nLennon je napisal \xc2\xbbImagine\xc2\xab\xc2\xa0nekega jutra v za\xc4\x8detku leta 1971 na steinwayjevem klavirju v spalnici svojega stanovanja v Tittenhurst Parku, Ascot, Berkshire. Ono je opazovala, kako je sestavil melodijo, naredil notni zapis in skoraj celotno besedilo v enem kratkem ustvarjalnem navalu._NEWLINE_Pesem je napisana v C-duru. Za\xc4\x8dne se s \xc5\xa1tiritaktnim uvodom s C akordom, nato se nadaljuje do Cmaj7 in do F. Dvanajsttaktni verz prav tako sledi temu zaporedju akordov, v zadnjih \xc5\xa1tirih taktih se premakne iz Am/E do Dm in Dm/C, zaklju\xc4\x8di z G, G11 in G7, nato se vrne na C. Osemtaktni refren napreduje iz F do G in C, nato Cmaj7 in E ter E7, C akord je nadome\xc5\xa1\xc4\x8den z E7 na koncu pesmi. \xc5\xa0tiritaktni zaklju\xc4\x8dek se za\xc4\x8dne s F, nato G in \xc5\xa1e C. Skladba je napisana v \xc5\xa1tiri\xc4\x8detrtinskem taktovskem na\xc4\x8dinu; traja tri minute in tri sekunde, njen tempo pa je okoli 75 udarcev na minuto.\n_START_SECTION_\nSnemanje in odziv\n_START_PARAGRAPH_\nLennon in Yoko Ono sta pesem producirala skupaj s Philom Spectorjem, ki je komentiral posnetek: \xc2\xbbVedeli smo kaj bomo naredili\xc2\xa0... To bo Johnov politi\xc4\x8dni manifest, toda hkrati tudi komercialni\xc2\xa0... Vedno sem imel pesem za nekaj podobnega dr\xc5\xbeavni himni.\xc2\xab Lennon je opisal delovni proces z Ono in Spectorjem: \xc2\xbbPhil ne aran\xc5\xbeira ali kaj takega - Yoko in Phil le sedita v drugi sobi in kri\xc4\x8dita komentarje kot so \'Zakaj ne poskusi\xc5\xa1 tega zvoka\' ali \'Ne igra\xc5\xa1 klavirja posebej dobro\'\xc2\xa0... Dobim za\xc4\x8detno idejo in\xc2\xa0... skupaj potem najdemo pravi zvok.\xc2\xab_NEWLINE_Snemanje se je pri\xc4\x8delo maja 1971 v Ascot Sound Studios, Lenonnovem novozgrajenem hi\xc5\xa1nem studiu v Tittenhurst Parku, kon\xc4\x8dna produkcija pa je potekala julija istega leta v newyor\xc5\xa1kem Record Plantu. Spro\xc5\xa1\xc4\x8deno in potrpe\xc5\xbeljivo so priprave in snemanja potekala od poznega jutra do zgodnjega ve\xc4\x8dera. Lennon je nau\xc4\x8dil glasbenike melodije in aran\xc5\xbemaja za pesem, ki so jo vadili, dokler ni odlo\xc4\x8dil da so pripravljeni za snemanje. V poskusu da poustvari Lennonov \xc5\xbeelen zvok, je imel Spector nekaj zgodnjih posnetkov Lennona in Nickyja Hopkinsa, ki sta igrala razli\xc4\x8dne oktave na klavirju. Prvotno je \xc5\xbeelel posneti klavirski del pesmi z Lennonom, ki bi igral na bel klavir v zakon\xc4\x8devi povsem beli sobi. Toda ugotovil je, da je v sobi preslaba akustika, zato je to idejo opustil in tudi ta del posnel v hi\xc5\xa1nem studiu. Snemanje so kon\xc4\x8dali v nekaj minutah, pesem so posneli trikrat in izbrali drugi posnetek za album. Kon\xc4\x8dni posnetek vsebuje Lennonov vokal in klavirski del, Klausa Voormanna na bas kitari, Alana Whita na bobnih in Flux Fiddlerse na strunah._NEWLINE_Oktobra 1971 je zalo\xc5\xbeba Apple Records v ZDA izdala singl \xc2\xbbImagine\xc2\xab, ki je postal najbolje prodajani singl v njegovi samostojni karieri. Na ameri\xc5\xa1ki lestvici Billboard Hot 100 je kot najvi\xc5\xa1jo uvrstitev dosegel tretje mesto. Prvo mesto je dosegel na kanadski lestvici RPM, kjer je ostal dva tedna. Besedilo pesmi je po izdaji razburilo nekatere verske skupine, \xc5\xa1e posebej del \xc2\xbbImagine there\'s no heaven\xc2\xab\xc2\xa0(slovensko Predstavljaj si, da nebesa ne obstajajo). Na vpra\xc5\xa1anje o pesmi v enem zadnjih intervjujev je Lennon dejal, da se mu zdi njena kompozicija tako mo\xc4\x8dna, kot katerakoli pesem, ki jo je napisal s skupino The Beatles. Opisal je pomen pesmi in njeno komercialno privla\xc4\x8dnost kot: \xc2\xbbprotiversko, protinacionalisti\xc4\x8dno, protikonvencionalno in protikapitalisti\xc4\x8dno, toda ker je pocukrana, je sprejeta\xc2\xa0... Zdaj razumem kaj je treba narediti. Svoja politi\xc4\x8dna sporo\xc4\x8dila mora\xc5\xa1 za\xc4\x8diniti z malo medu.\xc2\xab Lennon je neko\xc4\x8d dejal Paulu McCartneyju, da je pesem \xc2\xbbImagine\xc2\xab\xc2\xa0kot malo posladkana pesem\xc2\xa0\xc2\xbb\'Working Class Hero\', za konzervativce kot si sam\xc2\xab. 30. novembra 1971 je LP \xc2\xbbImagine\xc2\xab\xc2\xa0dosegel prvo mesto na britanski lestvici. Postal je najbolj tr\xc5\xbeno uspe\xc5\xa1en in s strani kritikov pozitivno sprejet Lennonov samostojni album v karieri.\n_START_SECTION_\nFilm in ponovne izdaje\n_START_PARAGRAPH_\nLeta 1972 sta Lennon in Ono izdala 81-minutni film kot dodatek albumu \xc2\xbbImagine\xc2\xab, ki vsebuje posnetke para na domu, vrtu in v snemalnem studiu v Berkshiru v Tittenhurst Parku in tudi v New Yorku. Je celove\xc4\x8derni dokumentarni rock film, ki se za\xc4\x8dne s posnetkom, kako Lennon in Ono hodita skozi gosto meglo in prideta do svojega doma, ko se za\xc4\x8dne pesem \xc2\xbbImagine\xc2\xab. Nad vhodnimi vrati njunega doma je napis \xc2\xbbTo ni tukaj\xc2\xab, naslov umetni\xc5\xa1ke razstave Ono v New Yorku. Naslednji prizor poka\xc5\xbee Lennona, ki sedi za belim klavirjem v tema\xc4\x8dni in povsem beli sobi. Ono postopoma odgrinja zavese in spusti vanjo svetlobo, ki postaja z razvojem pesmi vse mo\xc4\x8dnej\xc5\xa1a. Na koncu pesmi se Ono usede zraven Lennona h klavirju, nato se prijazno spogledata in poljubita.._NEWLINE_V film je vklju\xc4\x8den tudi prizor, v katerem se Lennon pogovarja z ameri\xc5\xa1kim brezdomcem, ki je \xc5\xbeivel na njunem posestvu. Lennona je ozna\xc4\x8dil kot svojega odre\xc5\xa1enika, toda Lennon je odvrnil: \xc2\xbbJaz sem le \xc4\x8dlovek\xc2\xa0... ki pi\xc5\xa1e pesmi\xc2\xa0... Le vzamem besede, jih sestavim skupaj in preverim, \xc4\x8de kaj pomenijo.\xc2\xab Lennonova jeza se je hitro spremenila v usmiljenost, ko ga je vpra\xc5\xa1al: \xc2\xbbSi la\xc4\x8den?\xc2\xab" Povedal je, da je, in Lennon je odgovoril \xc2\xbbV redu, pa mu dajmo nekaj za jesti.\xc2\xab V filmu se pojavi ve\xc4\x8d zvezdnikov, tudi Andy Warhol, Fred Astaire, Jack Palance, Dick Cavett in George Harrison. Po premierni uprizoritvi v ZDA leta 1972 so ga kritiki posmehljivo ozna\xc4\x8dili za \xc2\xbbnajdra\xc5\xbeji doma\xc4\x8di film vseh \xc4\x8dasov\xc2\xab. Leta 1986 je Zbigniew Rybczy\xc5\x84ski posnel glasbeni videospot za pesem ter leta 1987 osvojil Srebrnega leva za najbolj\xc5\xa1i posnetek na filmskem festivalu v Cannesu in glavno nagrado filmskega festivala v Riu._NEWLINE_V Zdru\xc5\xbeenem kraljestvu, kjer je pesem iz\xc5\xa1la kot singl skupaj z albumom Shaved Fish, je dosegla najvi\xc5\xa1jo uvrstitev na \xc5\xa1esto mesto britanske lestvice. Po Lennonovem umoru leta 1980 pa se je singl ponovno uvrstil na lestvico in dosegel prvo mesto, kjer je ostal \xc5\xa1tiri tedne do januarja 1981. Leta 1988 je bil v Zdru\xc5\xbeenem kraljestvu drugi\xc4\x8d izdan kot singl, dosegel je najvi\xc5\xa1je 45. mesto na lestvici, in ponovno leta 1999, ko je dosegel tretje mesto na lestvici. Je Lennonov najbolje prodajani singl, ki je bil samo v Zdru\xc5\xbeenem kraljestvu prodan na preko 1,6 milijona nosilcih zvoka. Leta 1999 je na dr\xc5\xbeavni pesni\xc5\xa1ki praznik v Zdru\xc5\xbeenem kraljestvu BBC razkril, da so poslu\xc5\xa1alci izbrali \xc2\xbbImagine\xc2\xab\xc2\xa0za najbolj priljubljeno besedilo pesmi. Leta 2003 je dosegla 33. mesto na B-strani ponovne izdaje singla\xc2\xa0\xc2\xbbHappy Xmas (War Is Over)\xc2\xab.\n_START_SECTION_\nPriznanje, kulturni pomen in kritika\n_START_PARAGRAPH_\nRevija Rolling Stone je pesem opisala kot Lennonovo \xc2\xbbnajve\xc4\x8dje glasbeno darilo svetu\xc2\xab, pohvalili so \xc2\xbbspokojno melodijo, teko\xc4\x8de napredovanje akordov in \xc5\xa1tiritaktni klavirski del\xc2\xab. Pesem je vklju\xc4\x8dena na ve\xc4\x8d lestvic, leta 1999 jo je BMI imenovala za eno stotih najbolj izvajanih pesmi dvajsetega stoletja. Istega leta je prejela nagrado Grammy Hall of Fame Award in bila izbrana med 500 pesmi, ki so oblikovale rock v Hramu slavnih rokenrola. Radijska postaja triple J jo je uvrstila na enajsto mesto lestvice stotih najbolj vro\xc4\x8dih pesmi vseh \xc4\x8dasov. \xc2\xbbImagine\xc2\xab\xc2\xa0se je leta 2000 uvrstil na triindvajseto mesto najbolje prodajanih singlov vseh \xc4\x8dasov v Zdru\xc5\xbeenem kraljestvu. V anketa, ki jo je leta 2002 v Zdru\xc5\xbeenem kraljestvu opravila Guinness World Records British Hit Singles Book, je bila uvr\xc5\xa1\xc4\x8dena na drugo mesto najbolj\xc5\xa1ih singlov vseh \xc4\x8dasov za Queenovo\xc2\xa0\xc2\xbbBohemian Rhapsody\xc2\xab. Gold Radio je pesem na svoji lestvici tiso\xc4\x8dih najve\xc4\x8djih hitov uvrstil na tretje mesto._NEWLINE_Revija Rolling Stone je pesem \xc2\xbbImagine\xc2\xab\xc2\xa0na svoji lestvici petstotih najbolj\xc5\xa1ih pesmi vseh \xc4\x8dasov uvrstila na tretje mesto, opisala jo je kot \xc2\xbbtrajno himno tola\xc5\xbebe in upanja, ki nas je popeljala skozi skrajno \xc5\xbealost, od \xc5\xa1oka ob Lennonovi smrti leta 1980 do grozot ob teroristi\xc4\x8dnem napadu 11. septembra 2001. Zdaj pa si ni mogo\xc4\x8de zamisliti sveta brez pesmi \xc2\xbbImagine\xc2\xab\xc2\xa0in potrebujemo jo bolj, kot je lahko sanjal.\xc2\xab Kljub temu pa jo je najve\xc4\x8dja ameri\xc5\xa1ka radijska dru\xc5\xbeba Clear Channel Communications uvrstila med pesmi, ki niso primerne za predvajanje po teroristi\xc4\x8dnih napadih._NEWLINE_1. januarja 2005 je Canadian Broadcasting Corporation imenovala \xc2\xbbImagine\xc2\xab\xc2\xa0za najbolj\xc5\xa1o pesem preteklih stotih let po glasovanju poslu\xc5\xa1alcev oddaje 50 Tracks. Pesem je osvojila trideseto mesto na lestvici Recording Industry Association of America 365-ih pesmi stoletja z najve\xc4\x8djim zgodovinskim pomenom. Virgin Radio je decembra 2005 izvedel anketo o najpopularnej\xc5\xa1ih pesmih v Zdru\xc5\xbeenem kraljestvu in poslu\xc5\xa1alci so postavili \xc2\xbbImagine\xc2\xab\xc2\xa0na prvo mesto. _NEWLINE_Jimmy Carter je dejal: v mnogih dr\xc5\xbeavah po svetu - z \xc5\xbeeno sva obiskala okoli 125 dr\xc5\xbeav - je mogo\xc4\x8de sli\xc5\xa1ati pesem Johna Lennona \xc2\xbbImagine\xc2\xab\xc2\xa0uporabljeno skoraj enakovredno z dr\xc5\xbeavnimi himnami.\xc2\xab 9. oktobra 2010, ko bi Lennon praznoval sedemdeseti rojstni dan, je liverpoolski zbor zapel pesem \xc2\xbbImagine\xc2\xab\xc2\xa0skupaj z drugimi Lennonovimi pesmimi ob odkritju Spomenika miru Johna Lennona v liverpoolskem Chavasse Parku. Producent skupine The Beatles George Martin je pohvalil Lennonovo samostojno kariero in posebej izpostavil: \xc2\xbbMoja najljub\xc5\xa1a pesem od vseh je \'Imagine\'\xc2\xab. Glasbeni kritik Paul Du Noyer je pesem odpisal kot Lennonovo najbolj cenjeno pesem obdobja po Beatlih. Urish in Bielen sta jo imenovala za \xc2\xbbnajbolj subverzivno pop pesem vseh \xc4\x8dasov, ki je dosegla status klasike\xc2\xab. Fricke je dodal:\xc2\xa0\xc2\xbb\'Imagine\' je subtilno izpodbojna pesem, Lennonov najve\xc4\x8dji zdru\xc5\xbeeni dose\xc5\xbeek kot tekstopisca in aktivista.\xc2\xab_NEWLINE_Pisca Ben Urish in Ken Bielen sta kritizirala instrumentalni del pesmi kot pretirano \xc4\x8dustven in melodramati\xc4\x8den, primerjala sta ga z glasbo v predrockovskem obdobju in opisala melodijo vokala kot zadr\xc5\xbeano. Po Blaneyjevo Lennonovo besedilo opisuje hipoteti\xc4\x8dne mo\xc5\xbenosti, ki ne ponujajo nobenih prakti\xc4\x8dnih re\xc5\xa1itev, besedilo je na mestih nejasno in protislovno, poziva poslu\xc5\xa1alce naj opustijo politi\xc4\x8dne sisteme, hkrati pa spodbuja novega, podobnega komunisti\xc4\x8dnemu. Pisec Chris Ingham je pri Lennonu zaznal dvoli\xc4\x8dnost, da kot rock zvezdnik in milijonar \xc5\xbeivi v dvorcu, poslu\xc5\xa1alce pa spodbuja k razmisleku o \xc5\xbeivljenju brez lastnine. Ostali trdijo, da je Lennon v besedilu \xc5\xbeelel spodbuditi poslu\xc5\xa1alce, \xc4\x8de bi svet lahko obstajal brez lastnine, ne kot neposreden poziv k temu. Blaney je komeniral: \xc2\xbbLennon je vedel, da ne more ponuditi ni\xc4\x8d konkretnega, zato raje ponuja sanje, koncept, na katerem se lahko gradi.\xc2\xab Blaney je pesem opisal kot \xc2\xbbpolno protislovij. Je podobna hvalnici in nelagodno sloni na avtorjevi pobudi, naj si zamislimo svet brez vere.\xc2\xab Urish in Bielen sta opisala Lennonov \xc2\xbbsanjski svet\xc2\xab\xc2\xa0brez nebes in pekla kot poziv k \xc2\xbbnajbolj\xc5\xa1i mogo\xc4\x8di ureditvi sveta tukaj in zdaj, ker je to edino, kar je oziroma bo\xc2\xab. Po njunem mnenju, \xc2\xbbker smo le napro\xc5\xa1eni naj si posku\xc5\xa1amo zamisliti - igrati igro \'kaj pa \xc4\x8de\' - Lennon ube\xc5\xbei najmo\xc4\x8dnej\xc5\xa1im kritikam\xc2\xab. Nekdanji Beatle Ringo Starr je zagovarjal besedilo pesti leta 1981 v intervjuju z Barbaro Walters: \xc2\xbbLennon pravi zamislite si, to je vse. Samo zamislite si.\xc2\xab\n_START_SECTION_\nIzvedbe in priredbe\n_START_PARAGRAPH_\nDecembra 1971 sta Lennon in Ono nastopila v harlemskem Apollo Theateru. Lennon je izvedel pesem \xc2\xbbImagine\xc2\xab\xc2\xa0z akusti\xc4\x8dno kitaro, kar je prvi znani posnetek pesmi v \xc5\xbeivo, kasneje je bil vklju\xc4\x8den na album John Lennon Anthology (1998). Leta 1975 je izvedel pesem tudi v svojem zadnjem javnem nastopu, ob rojstnodnevni zabavi Lewa Grada._NEWLINE_Elton John je izvedel pesem septembra 1980 na svojem brezpla\xc4\x8dnem koncertu v Central Parku, nekaj ulic od Lennonovega stanovanja v stavbi Dakota. 9. decembra 1980, dan po Lennonovem umoru, je skupina Queen izvedla pesem kot poklon Lennonu na svojem koncertu v londonski Wembley Areni. 9. oktobra 1990, ko bi bil Lennon dopolnil petdeset let, je pesem sli\xc5\xa1ala \xc5\xbee ve\xc4\x8d kot milijarda ljudi. Stevie Wonder je s skupino Morehouse College Glee Club izvedel svojo interpretacijo pesmi med zaklju\xc4\x8dno slovesnostjo Poletnih olimpijskih iger 1996 kot poklon \xc5\xbertvam bombnega napada v olimpijskem parku. Leta 2001 jo je Neil Young izvedel med dobrodelnim koncertom America: A Tribute to Heroes. Madonna pa je pesem izvedla istega leta med dobrodelnim koncertom Tsunami Aid: A Concert of Hope. _NEWLINE_Od leta 2005 pesem \xc2\xbbImagine\xc2\xab\xc2\xa0izvajajo na newyor\xc5\xa1kem Times Squaru pred tradicionalnim novoletnim spustom kristalne krogle. Od leta 2010 je pesem zapeta v \xc5\xbeivo, prvi\xc4\x8d jo je zapela Taio Cruz, leta 2011 pa Cee Lo Green. Toda Green je bila dele\xc5\xbena kritik, ker je besedilo \xc2\xbband no religion too\xc2\xab\xc2\xa0(slovensko in tudi brez verstev) spremenila v \xc2\xbband all religion\'s true\xc2\xab\xc2\xa0(slovensko in vse vere so resni\xc4\x8dne), kar je povzro\xc4\x8dilo mo\xc4\x8dno nasprotovanje vseh ljubiteljev Lennonovih pesmi, ki so to videli kot nespo\xc5\xa1tljivost do Lennonove zapu\xc5\xa1\xc4\x8dine s spremembo besedila njegove najbolj prepoznavne pesmi. Green se je branila, da je \xc5\xbeelela predstaviti \xc2\xbbsvet, kjer lahko verjame\xc5\xa1 kar \xc5\xbeeli\xc5\xa1\xc2\xab. Leta 2012 je bila pesem izvedena na zaklju\xc4\x8dni slovesnosti londonskih olimpijskih iger. Izvedla sta jo mladinski liverpoolski filharmoni\xc4\x8dni zbor in liverpoolski zbor, ki sta odpela prvo kitico, v preostanku pesmi pa sta spremljala originalni Lennonov vokal._NEWLINE_Skupaj je priredbe pesmi \xc2\xbbImagine\xc2\xab\xc2\xa0posnelo ve\xc4\x8d kot 140 glasbenikov. Joan Baez jo je vklju\xc4\x8dila na album Come from the Shadows iz leta 1972, Diana Ross pa na svoj album Touch Me in the Morning slede\xc4\x8dega leta. Leta 1995 so Blues Traveler posneli pesem za album Working Class Hero: A Tribute to John Lennon, Dave Matthews pa jo je z njimi v \xc5\xbeivo odpel. Seal, Pink, India.Arie, Jeff Beck, Konono No1, Oumou Sangar\xc3\xa9 in drugi so posneli priredbo pesmi za album Herbieja Hancocka The Imagine Project iz leta 2010. Hancock jo je izvedel z Arie, Kristino Train in Gregom Phillinganesom leta 2010 na koncertu ob podelitvi Nobelove nagrade za mir 11. decembra, 13. februarja 2011 je izvedba prejela grammyja za najbolj\xc5\xa1i pop vokal. Emeli Sand\xc3\xa9 je posnela pesem za zaklju\xc4\x8dno \xc5\xa1pico BBC-jevih olimpijskih prenosov 2012. Tako se je pesem ponovno uvrstila na britansko lestvico, tokrat na osemnajsto mesto.'